钦定古今图书集成/理学汇编/学行典/第238卷 > 陈祖〈从孙雷〉
## 钦定古今图书集成/理学汇编/学行典/第238卷 > 陈祖〈从孙雷〉

按《绍兴府志》：“陈祖，字惠卿，新昌人。生绍定闲，居仙桂
乡之平壶。少孤，事母至孝。善治生，敦睦宗党，嫁其孤
女数人，贳负平粜，邑人德之。尝创义塾，延名师，以淑
乡之后进。凡饔膳薪水，僮仆咸具，岁费钱万缗弗少
吝。士由以登庸者，先后不绝，同舍题名石，至今存焉。
祖没，从孙雷克继其志，创桂山东塾，而以祖所建名”
西塾。张即之为馆宾，榜曰：“洞门无锁钥，有客不妨来。”
由是远近来学者日众，门墙冠盖相望，而两塾之名
闻四方矣。又尝置义田、义役、义仓、义井、义阡、义局，以
赒恤乡党。邑人至今谈陈氏事，有堕泪者。雷字震亨，
以恩补登仕郎，凡三辟，皆不就。卒祀学宫云。